Betogings buite wildtuin ontwrig toeristePaul Kruger-hek (Foto: Kruger Nasionale Park) Betogers wat die paaie in die omgewing van die Krugerwildtuin versper, ontwrig nie net toeriste wat hul bestemmings wil bereik nie, maar ook sakeondernemings in die toerismebedryf. Die betogings duur al vir byna twee weke voort. Inwoners van vier dorpe, waaronder Belfast en Justicia in die Hazyview-omgewing, het die afgelope week die R536 na die Krugerwildtuin met sand en boomstompe versper. Die inwoners is ontevrede dat die paaie wat van dié dorpe verbind, nie geteer word nie. Dit volg nadat die departement van openbare werke, paaie en vervoer hulle kwansuis beloof het om dit te doen, sê Linda Grimbeek, hoof van die Kruger-Laeveld-sakekamer. Die betogers het gedreig om die paaie gesluit te hou totdat daar aan hul eise voldoen word. Volgens Grimbeek het betogings intussen van die R536 na die R40 by Acornhoek, naby die wildtuin, geskuif. Verkeer word tans deur die wildtuin herlei. “Dié ompaaie jaag toeriste en afleweringsvragmotors meer uit die sak. Internasionale toeriste moet R450 per persoon betaal om deur die wildtuin te ry om private reservate te bereik,” sê Grimbeek. Grimbeek sê die betogings was deurgaans onder beheer en nie gewelddadig van aard nie. “Geen ongewensde voorvalle is aangemeld nie.” Ike Phaahla, woordvoerder van die wildtuin, sê daar is ook nie enige gewelddadige voorvalle in die wildtuin aangemeld nie. “Ons bedrywighede gaan soos normaal voort. Die padversperrings belemmer egter besoekers, personeel en afleweringsvoertuie se roetes, maar darem nie tot só ŉ mate dat ons al enige kansellasies ervaar het nie,” bevestig Phaahla. Grimbeek sê die toeriste word ook nie deur die betogings afgeskrik nie, en die toeristebestemmings hou hul gaste heeltyd op die hoogte van die roetes wat hulle moet vermy. Die sakekamer vergader Vrydag met die departement en betrokke partye om te kyk hoe hulle die situasie kan beredder. “Ons hoop om die probleem nog vandag (Vrydag) op te los. Die departement sal samesprekings met die inwoners moet voer en vir hulle definitiewe planne op die tafel lê oor hoe hy aan hul eise gaan voldoen.”